ཆེ། བླ་བསླུ་དང་། འཆི་བསླུ། ཚེ་དབང་ཚེ་སྒྲུབ་རྟགས་ཐོན་བཅས་སྐུ་རིམ་ལ་འབད། «༈ ཉེས་འགྱོད་ཡོད་མེད་ཅེ་ན། » ཉེན་འགྱོད་ཡོང་ཤི་ཆད་གོད་ཁ་འོང་བས་ངན་ནོ། «༈ སྲིད་ཕྱྭ་ནི། » ཚེ་སྟོད་སྐྱིད་ལ་ཚེ་སྨད་སྡུག བྱིས་པ་ཆུང་གསུམ་སོས་དཀའ་བས་ངན་ནོ། «༈ བུ་ཆུང་གི་མོ་ལ། » བླ་ཚེ་ཐེའུ་རང་དང་གསོན་འདྲེས་རྐུས་པས་ངན་ནོ། «༈ ནོར་ཕྱྭ་ནི། » ཤི་གོད་བོར་སྟོར་ཡོང་འདུག་པས་ངན། བྱ་བ་ལེགས་ལམ་གང་བྱས་ཀྱང་མགོ་ཐོན་མི་ཡོང་ངན། «༈ བློ་ཕྱྭ་ནི། » བྱ་བ་མང་ལ་འགོ་ཐོན་པ་གཅིག་ཀྱང་མེད་པས་ངན་ནོ། «༈ ས་ཆ་ཡུལ་འཛིན་གྱི་མོ་ལ། » ཁ་སྨྲས་དང་གླེང་འགྱོ་མང་བས་ངན། «༈ ཁང་པ་ཨེ་འཕྲོད་ཅེ་ན། » ཁང་སྟོང་ཆེ་བས་མི་ནོར་གཉིས་ཀ་ཕུང་བས་ངན། «༈ ཞུ་བ་ཨེ་གནང་ཞེ་ན། » མི་གནང་གཞན་ལ་ཞུས་ན་ལེགས། «༈ དོན་ཕྱྭ་ནི། » གང་བསམ་མི་འགྲུབ་ངན། «༈ མགྲོན་ཕྱྭ་ནི། » མགྲོན་ལམ་ཆུ་ཡིས་གཅོད་པས་ཡོང་ངོ་མེད། «༈ ཚོང་ཕྱྭ་ནི། » ཕམ་པར་འདུག་པས་ངན། «༈ སློབ་དཔོན་ཨེ་འཕྲོད་ཅེ་ན། » མི་འཕྲོད་བཞག་ན་ལེགས། «༈ བུ་ཆུང་གི་ཆོས་ཕྱྭ་ནི། » ཆོས་བྱས་ན་བར་ཆད་མང་བས་ངན། «༈ སྨན་པ་ཨེ་འཕྲོད་ཅེ་ན། » མི་འཕྲོད་པས་གཞན་ལ་ཞུས་ན་ལེགས། «༈ ནད་པ་ཨེ་སོས་ཤེ་ན། » ནད་པ་ལ་ཁའི་བྱ་སྒྲོ་དང་འདྲ་བས་གར་འགྲོ་ངེས་པ་མེད་པས་ངན། «༈ གདོན་ཕྱྭ་ནི། » སྡེ་བརྒྱད་དང་ཀླུ་ཡིས་གནོད། བཀའ་བརྒྱད། ཀླུ་འབུམ། བསང་གསོལ། རིམ་འགྲོ་སྟོབས་ཆེན་འགྲུབ་ན་ལེགས། «༈ བོར་སྟོར་རྙེད་དམ་ཞེ་ན། » བློ་རྒྱབ་ཏུ་བསྐྱུར། རེ་བ་མ་ཆེ་མི་རྙེད་པས་ངན་ནོ། «༈ དམག་ཇག་རྐུ་གསུམ་ཨེ་ཐུལ་ཞེ་ན། » དམག་དཔོན་རྐང་པ་ཆགས དམག་མི་ཤི་ཆད་འོང་བས་མི་ཐུབ་བཤོལ་ན་ལེགས། «༈ སྨན་དཔྱད་ཨེ་འཕྲོད་ཅེ་ན། » སྨན་དཔྱད་གཏར་བསྲེག་བཤོལ་ན་ལེགས། «༈ སེམས་ཅན་ཨེ་འཕྲོད་ཅེ་ན། » མི་འཕྲོད། «༈ མཛའ་གྲོགས་ཨེ་རྙེད་ཅེ་ན། » མི་རྙེད། «༈ སྲིད་ཕྱྭ་ནི། » བུ་ཡིན་ན་མིང་སྤོས་ལུས་བསྒྱུར་བ་སོགས་མ་བྱས་ན་སྲོག་འཚོ་དཀའ་བུ་མོ་ཡིན་ན་འབྲིང་། «༈ གཞན་ལ་གཏམ་རྒྱལ་ལམ་ཞེ་ན། » རང་གཞན་གཉིས་ཀ་ཕུང་བའི་རྒྱུ་ཡིན་པས་བཤོལ་ན་ལེགས། «༈ ཆང་ཕྱྭ་ནི། » ཆང་ནང་དུ་ཐེའུ་རང་འདུག་པས་ཆང་མི་ཞིམ། «༈ བཟོ་རིགས་ཨེ་འཕྲོད་ཅེ་ན། » དགེ་བར་མི་འགྱུར་བས་ངན། «༈ ལོ་ལེགས་སམ་མི་ལེགས་ཞེ་ན། » ལོ་ཉེས་མུ་གེ་ཆེ་བས་ངན་ནོ། «༈ ཁ་ཆར་ཨེ་འབེབས་ཤེ་ན། » འབྲུག་གློག་སྒྲ་ཆེ་ཡང་ཆར་མི་འབེབས། «༈ དཀོར་ཕྱྭ་ནི། »དཀོར་དང་གྲོང་ཆོག་རག་དཀའ་བས་ངན། «༈ ལམ་ཕྱྭ་ནི། » དགྲ་རྐུན་གྱིས་གནོད་ངོ་འདུག་པས་ངན། «༈ དགྲ་ཕྱྭ་ནི། » དགྲ་འཆི་བདག་འདྲ་བ་ཡོང་། མི་གསོད་ནོར་འཆོར་འགྲོ་བས་ངན་ནོ། ༼༥༽ ཤྭ་མིག་ལྔ་པ་ལ་བབས་ན། «༈ བསྟན་པའི་ཆོས་ཕྱྭ་ནི། » མི་ནུབ་རྒྱལ་མཚན་ཕྱར། སྙན་གྲགས་སྟོང་གསུམ་གང་བར་ཁྱབ་པས་བསྟན་པ་དར་ལ་ཡུན་རིང་བས་ཤིན་ཏུ་བཟང་། «༈ ཁྱིམ་ཕྱྭ་ནི། » ཁྱིམ་བདག་ས་ཡི་ལྷ་མོ་བསྟན་མས་བྱས་པས་ལོ་ལེགས་བཀྲ་ཤིས་ནོར་འཕེལ་མི་ཚེ་བསྐྱེལ་བས་བཟང་། «༈ སྐྱེས་པའི་ཕོ་ཕྱྭ་ནི། » ཁྱོད་ལ་ཕོ་ལྷ་དགྲ་ལྷས་མགོན། ཅི་བྱས་ལམ་དུ་འགྲོ། དགའ་བའི་ནམ་ལངས། སྐྱིད་པའི་ཉི་མ་ཤར། ཚེ་རིང་ནད་མེད་ཤིན་ཏུ་བཟང་། «༈ སྲོག་ཕྱྭ་ནི། » ཁྱོད་ཀྱི་སྲོག་ལྕགས་ཁང་དགུ་རིམ་དུ་ཚུད། མགོ་ཐོ་བས་བརྡུངས་ཀྱང་མི་འཆི་བས་བཟང་། «༈ སྲིད་ཕྱྭ་ནི། » བུད་མེད་བཟང་མོ་བག་གསར་ལ་བུ་དང་བུ་མོ་སྤེལ་བས་བཟང་། འཕྲལ་བས་ཕུགས་སྐྱིད་པས་བཟང་། «༈ བུ་ཆུང་གི་མོ་ལ། »བུ་ཆུང་འདི་ཉི་ཟླའི་འོད་ཀྱིས་འཛམ་གླིང་གསལ། བཙུན་པ་བྱས་ན་བླ་མ་འོང་། སྐྱེ་བོ་བྱས་ན་དཔོན་པོ་འོང་བས་བཟང་། «༈ ནོར་ཕྱྭ་ནི། » རང་ལ་ནོར་མེད་པས་སྡུག་བསྔལ་མི་དགོས་ནོར་ལྷ་གཉན་པ་ཛམྦྷ་ལྷས་བྱེད་འཚོ་སྐྱོང་ཤེས་ན་དེ་ཀས་ཆོག «༈ བློ་ཕྱྭ་ནི། » འཕྲལ་ཕུགས་ཀུན་ལ་བཟང་། «༈ གྲོགས་ཕྱྭ་ནི། » རང་གི་གང་འདོད་གྲོགས་དང་འཕྲད་པས་བཟང་། «༈ ས་ཆ་ཡུལ་འཛིན་གྱི་མོ་ལ། » བཟང་། «༈ ཁང་པ་བཟང་ངན་ནི། » མི་རྒྱུད་བཟང་ལ་ཕྱི་དལ་ཆེ། «༈ ཞུ་བ་ཨེ་ཡོང་ཅེ་ན། » དོན་འགྲུབ་པས་བཟང་། «༈ མགྲོན་ཕྱྭ་ནི། »མྱུར་དུ་འོང་། ཡུན་བསྲིང་ཕྱི་དལ་ཆེ། «༈ ཉེས་འགྱོད་ཡོད་མེད་ནི། » ཉེས་འགྱོད་མེད་ལ་གང་འདོད་འགྲུབ། «༈ དོན་ཕྱྭ་ནི། » གང་བྱས་ལམ་དུ་འགྲོ། «༈ ཚོང་ཕྱྭ་ནི། » ཚོང་གྲོགས་ལྷ་ཡིས་བྱས་པས་རང་མི་རྒྱལ་བའི་ཀ་མེད་འཕྲལ་ལྷོད་ལ་ཕུགས་བྲིམ་པས་བཟང་། «༈ སློབ་དཔོན་ཨེ་འཕྲོད་ཅེ་ན། » སློབ་དཔོན་ནི་ཚེ་རབས་མང་པོའི་སློབ་དཔོན་ཡིན་ཤིན་ཏུ་བཟང་། «༈ བུ་ཆུང་ཆོས་ཕྱྭ་ནི། » བུ་འདི་ཚེ་རབས་དུ་མར་སྦྱང་འཕྲོ་ཡོད་པས་ཆོས་བྱས་ན་བཟང་། «༈ སྨན་པ་ཨེ་འཕྲོད་ཅེ་ན། » སྨན་པ་འདི་བཞུགས་ན་ངོ་སོ་ཆེ་ཤིན་ཏུ་བཟང་། བརྩོན་འགྲུས་བསྐྱེད། «༈ སྨན་དཔྱད་གཏར་བསྲེག་ཨེ་འཕྲོད་ཅེ་ན། » འཕྲལ་དུ་འབྲིང་ཞིང་། ཕུགས་སུ་དགེ །གང་བྱས་ལམ་དུ་འགྲོ་ཞིང་བཟང་སྐད། «༈ ནད་པ་ཨེ་སོས་ཞེ་ན། » ནད་གཞི་ཆེ་སྲོག་སྐྱོན་མེད་པས་བཟང་། «༈ གདོན་ཕྱྭ་ནི། » རྒྱལ་བཙན་དང་གྲི་བོས་གནོད། གུ་དྲག་གི་དབང་དང་གཏོར་བཟློག་བསྙེན་སྒྲུབ་སོགས་རིམ་འགྲོ་སྟོབས་ཆེན་ལ་འབད་དགོས། «༈ སྟོར་བ་ཨེ་རྙེད་ཅེ་ན། » ཉེ་འཁོར་དུ་འདུག་འཕྲལ་དུ་སོང་རྩད་ཆོད་རྙེད། «༈ དམག་ཇག་ཕམ་རྒྱལ་ཅི་ཡོང་ཞེ་ན། » རང་ཐོབ་པར་འོང་། «༈ སེམས་ཅན་ཨེ་འཕྲོད་ཅེ་ན། » འཕྲོད་པས་བཟང་། «༈ མཛའ་གྲོགས་ཨེ་རྙེད་ཅེ་ན། » མཛའ་གྲོགས་འདི་ཚེ་སྔོན་གྱི་གྲོགས་ཡིན་པས་བཟང་། «༈ སྲིད་ཨེ་ཆགས་ཞེ་ན། » སྲིད་ཕོ་རུ་ཡིན་ན་བཟང་། «༈ གཏམ་དང་རྒྱལ་ཁ་ཨེ་ལོན་ཞེ་ན། » རང་བསྟེན་སྲུང་མ་མཆོད་ན་རང་རྒྱལ་ཁ་ལོན། «༈ ཆང་ཕྱྭ་ནི། » འདྲེ་མོ་བཀར་ཡས་བྱས་ན་བཟང་། «༈ བཟོ་རིགས་ཨེ་འཕྲོད་ཅེ་ན། » འཕྲོད་ལ་བཟང་། «༈ ལོ་ཨེ་ལེགས་ཤེ་ན། » འབྲུ་འཕེལ་བས་བཟང་། «༈ ཁ་ཆར་ཨེ་འབེབས་ཞེ་ན། » ཁ་ཆར་དུས་སུ་འབེབས་པས་བཟང་། «༈ ལམ་ཕྱྭ་ནི། » ལམ་ལྷ་མཆོད་ལམ་བདེ་གྲོགས་བསྟེན་པས་བཟང་། «༈ དགྲ་ཕྱྭ་ནི། » དགྲ་མེད་བྱས་པའི་གཉེན་དང་འཕྲད། གཏམ་སྙན་ཐོས་པས་ཤིན་ཏུ་བཟང་ངོ་། ༼༦༽ ཤྭ་མིག་དྲུག་པ་ལ་བབས་ན། «༈ བསྟན་པའི་ཆོས་ཕྱྭ་ནི། » ས་པདྨ་འདབ་བརྒྱད་ཀྱི་སྟེང་གཡུ་ཡི་དཔག་བསམ་ལྗོན་ཤིང་སྐྱེ། ལྗོན་ཤིང་རྩེ་ལ་བྱ་རྒྱལ་ཁུ་བྱུག་གི་གསུང་སྙན་ཕྱོགས་བཅུར་སྒྲོག་པས་སང་ཕོད་ད་ཙམ་གཏམ་སྙན་རྒྱལ་ཁམས་ཡོངས་ལ་ཁྱབ་པས་བཟང་། «༈ ཁྱིམ་ཕྱྭ་ནི། » འདོད་འཇོའི་བ་ལ་བེའུ་སྐྱེ། ཟས་ནོར་ལོངས་སྤྱོད་འཕེལ། མ་ཡི་པང་ལ་བུ་སྐྱེ། ཟས་ནོར་དབང་དུ་འདུ། ལས་ཅི་བྱས་ཀྱང་བཟང་། «༈ སྐྱེས་པའི་ཕོ་ཕྱྭ་ནི། » བླ་མ་མི་དཔོན་རྗེ་འབངས་སེར་སྐྱ་ཡོངས་ལ་བཟང་། «༈ སྲོག་ཕྱྭ་ནི། » ཚེ་སྲོག་རྡོ་རྗེའི་བྲག་ལས་སྲ། དམུ་ཐག་ལྷ་དང་འབྲེལ། ན་ཚ་རྐྱེན་འགྱོད་མེད། བན་བོན་སྟོང་གི་མཐུ་ཁ་ཡོད་ཀྱང་མི་ཐུབ་པས་བཟང་། «༈ སྲིད་ཕྱྭ་ནི། » བུད་མེད་འདི་ལ་ཀླུ་མོ་འཁོར་བས། བུ་ནོར་འཕེལ་ཞིང་འཕྲལ་ཕུགས་ཀུན་ལ་བཟང་། བུ་ཆུང་སྲིད་ཕྱྭ་ནི། ཐུ་བ་གཡས་ནས་ཕོ་ལྷས་སྐྱོབ། གཡོན་ནས་མོ་ལྷས་བསྐྱབ་པས་བཟང་། «༈ བློ་ཕྱྭ་ནི། » གང་བསམ་ཤིན་ཏུ་བཟང་། «༈ གྲོགས་ཕྱྭ་ནི། » གྲོགས་ངོ་ཆེ། བསམ་པ་འགྲུབ་པས་བཟང་། ས་མཁར་ཡུལ་འཛིན་རྨུ་ཐག་གཤམ་དུ་སྦྲེལ། «༈ ནོར་ཕྱྭ་ནི། » ལོངས་སྤྱོད་གཡང་འཕེལ་མི་དར་ལྷ་དར་ཡིན། ཁང་པ་དཔག་བསམ་ལོ་འདབ་རྒྱས། ནོར་ལྷ་མཆོད་ན་ཕྱུགས་ལུག་འཕེལ་བས་བཟང་། ༈ ཉེས་འགྱོད་ཡོད་མེད་ནི། གཡང་འགུགས་དང་ལྷ་སྲུང་མཆོད་ན་ཉེས་འགྱོད་མེད། «༈ བློ་ཕྱྭ་ནི། » ཐང་དཀར་རྒོད་ལ་ཤོར། གཤོག་དྲུག་རྒྱས་པས་ཤིན་ཏུ་བཟང་། «༈ གྲོགས་ཕྱྭ་ནི། » གྲོགས་གང་བསམ་པ་འགྲུབ་པས་བཟང་། «༈ ས་མཁར་ཡུལ་འཛིན་གྱི་མོ་ལ། » རྨུ་ཐག་གནམ་དུ་སྦྲེལ་ནོར་ཕྱུགས་ལོངས་སྤྱོད་གཡང་མཚོ་འཁྱིལ། མི་དལ་ལྷ་དལ་ཡོང་། མི་རབས་བཅུ་གསུམ་བར་བརྟན་ཅིང་བཀྲ་ཤིས་པར་འགྱུར། དཔག་བསམ་ལྗོན་ཤིང་ལ་ལོ་འབྲས་རྒྱས་པ་འདྲ་བས་ཤིན་ཏུ་བཟང་། «༈ ཞུ་བ་ཨེ་གནང་ཞེ་ན། » ཐུགས་དཔལ་བེའུ་སྒོ་ཕྱེས། ཞབས་པད་མི་འཛུམ་མདངས་གསལ། མི་ཁྱོད་ཅི་འདོད་གྱུར་དུ་གནང་། ཤིན་ཏུ་དགེ་བའི་ངོ་ཡིན། «༈ དོན་ཕྱྭ་ནི། » བསམ་པའི་དོན་ཡང་འགྲུབ། ཁ་མདོག་མདང་སྐྱེས་སྙིང་དགའ་མུལ་ལེ། དོན་འགྲུབ་པས་བཟང་། «༈ མགྲོན་ཕྱྭ་ནི། » མགྲོན་ཟས་ཁུར་བཅས་མྱུར་དུ་འོང་བས་བཟང་། «༈ ཚོང་ཕྱྭ་ནི། » ཚོང་རྒྱལ་ནོར་དང་བཅས་འཕྲལ་ཕུགས་ཀུན་ལ་ཕན་ཐོགས་པས་བཟང་། «༈ སློབ་དཔོན་ཨེ་འཕྲོད་ཅེ་ནི། » སློབ་དཔོན་ཐུགས་རྗེ་བྱིན་རླབས་ཆེ། ཚེ་རབས་གསུམ་གྱི་སློབ་དཔོན་འདི། བཀའ་དྲིན་ཆེ་བས་ཤིན་ཏུ་འཕྲོད། ཕན་ཤིན་ཏུ་ཐོགས། «༈ སྨན་པ་ཨེ་འཕྲོད་ཅེ་ནི། » སྨན་པའི་སྨན་རྐྱལ་བདུད་རྩིས་བཀང་བ་གཞན་ལ་མ་ཤོར་འདི་རང་གིས་ཆོག «༈ བུ་ཆུང་གི་ཆོས་ཕྱྭ་ནི། » འདི་ཕྱི་གཉིས་ཀ་ལ་ཕན་པའི་ཆོས་ཡོང་བས་བཟང་། «༈ སྨན་དཔྱད་གཏར་བསྲེག་འཕྲོད་དམ་ཞེ་ན། » ཡུན་རིང་མ་འགྱང་མྱུར་དུ་བགྱིས་ན་ནད་པ་སོས། སྲོག་སྐྱོན་མེད་པས་བཟང་། «༈ གདོན་ཕྱྭ་ནི། » ཀླུ་དང་ས་བདག་གིས་གནོད་པས། ཀླུ་མཆོད་ཀླུ་གཏོར་ཐོངས། ཀླུ་འབུམ་སྣང་བརྒྱད་ཀླུ་ཡི་སྤང་བཀོང་ས་བདག་འཁྲུག་བཅོས་བྱས་པས་ཕན། «༈ བོར་སྟོར་ཨེ་རྙེད་ཅེ་ན། » གཡང་སྒོ་མ་བྱེ་བས་མྱུར་དུ་རྙེད། «༈ དམག་ཇག་རྐུན་གསུམ་ཨེ་ཐུལ་ཞེ་ན། » དམག་དཔོན་གཞུ་མཆོག་སྒྲིལ། དམག་དཔོན་གྱིས་དགྲ་འདེད། དགྲ་བོ་མྱུར་དུ་ཕུང་། དགྲ་ལྷ་གསོལ་མཆོད་བྱས་ནས་ཁ་ཕོ་བསྡམས་པས་ཆོག «༈ སེམས་ཅན་འདི་འཕྲོད་དམ་ཞེ་ན། » ཤིན་ཏུ་འཕྲོད་པས་གཡང་འཁོར་ནོར་ཕྱུགས་འཕེལ་བས་བཟང་། «༈ མཛའ་རོགས་ཨེ་རྙེད་ཅེ་ན། » འཛུམ་གྱིས་མདུན་བསུས། ཟས་དང་སྐྱེམས་ཀྱི་ངོར། ཐག་ཐོགས་མེད་པར་བཟང་ཐལ་ཆེ། «༈ སྲིད་ཨེ་ཆགས་ཞེ་ན། » སྲིད་མོ་རུ་གདའ། གཡང་སྒྲུབ་བྱས་ན་ཕོ་རུ་འོང་། གསེར་བས་བཟང་། «༈ གཞན་དང་གཏམ་ལབ་ཨེ་འཕྲོད་ཅེ་ན། » རང་རྒྱལ་མྱུར་དུ་འཕྲོད་པས་བཟང་། ༈ བཟོ་རིགས་གང་ལའང་དགེ། «༈ ཆང་ཕྱྭ་ནི། » ལན་ཆགས་གཏོར་མ་གང་མང་བཏང་ན་ཆང་ཞིམ་པོར་འོང་བས་བཟང་། «༈ ལོ་ཨེ་ལེགས་ཞེ་ན། » ལོ་ལེགས་སྐྱ་རྒྱས་འོང་། «༈ ཁ་ཆར་ཨེ་འབེབས་ཞེ་ན། » ཁ་ཆར་འཕྲལ་དུ་མ་བབས་ཀྱང་དལ་དུ་འབབ་ནས་ཐན་པ་མི་འོང་། «༈ དཀོར་ཕྱྭ་ནི། » བཀྲ་ཤིས་འོ་མའི་མཚོ་མོ་འཁྱིལ་བས་བཟང་། «༈ ལམ་ཕྱྭ་ནི། » ལམ་ལྷས་སྣ་ཁྲིད་བྱེས་ལམ་འགྲུབ་པས་བཟང་། «༈ དགྲ་ཕྱྭ་ནི། » དགྲ་དཔུང་ཞིག་ནས་མཚོན་ཆའི་སོ་ངར་ཡལ། ཕྱོགས་བཞི་མཚམས་བརྒྱད་ལེགས་ལམ་ཅི་བསམ་འགྲུབ། མ་རིག་གསལ་སྒྲོན་མུན་གསལ་འོད་པོ་ཆེ། ཡེ་ཤེས་ལྷ་མིག་ཐོབ་པའི་བཀྲ་ཤིས་ཤོག །«ཅེས་པ་འདི་ཡང་དགོས་ཆེད་རྣལ་འབྱོར་རྣམས། །མ་རིག་དམུས་ལོང་དུག་ལྔའི་ལས་ཀྱིས་བསྒྲིབས། །ཆོས་བྱེད་ཞེན་འཛིན་བག་ཆགས་རང་ཉིད་བསྒྲིབས། །དུད་འགྲོ་ཁ་ཡན་ལས་ངན་རང་བསགས་བསྒྲིབས། །བླ་མ་དཀོར་གཟན་རང་མགོ་རང་གིས་བསྒྲིབས། །དགེ་བཤེས་བཙུན་གཟུགས་སྡོམ་ཁྲིམས་ཉམས་པས་བསྒྲིབས། །ཡི་དམ་ཆོས་སྐྱོང་ཕུད་ཉམས་འབག་པས་བསྒྲིབས། །གཏེར་སྲུང་བཀའ་སྲུང་མཆོད་གཏོར་དམན་པས་བསྒྲིབས། །ལྷ་སྲིན་སྡེ་བརྒྱད་དམག་འཁྲུག་སྲོག་གཅོད་བསྒྲིབས། །ཡུལ་ལྷ་གཞི་བདག་ཐབ་འཁོན་མནོལ་གཙོག་བསྒྲིབས། །རི་རྒྱ་རྔོན་བཤིག་མནའ་ཐོ་ཐ་ཚིག་བསྒྲིབས། །སེམས་ཅན་སེར་སྣ་འཇུར་གེགས་ཚོགས་བསགས་བསྒྲིབས། །ཐ་མལ་སེམས་ཅན་ཨ་འཐས་གོལ་བས་བསྒྲིབས། །དེ་ཡི་ཉེས་སྐྱོན་འོད་གསལ་མུན་པས་གཡོགས། །གཅིག་མགོ་གཅིག་བསྐོར་ཟོག་པོར་གསུང་གསལ་ཞུ། །མ་གསལ་མཆོག་གསུམ་བཀའ་ལ་བདེན་མེད་ཟེར། །མཆོག་གསུམ་བདེན་མེད་མ་ཡིན་བསླུ་བ་མེད། །དེ་ཕྱིར་ཐེ་ཚོམ་སྤོངས་ལ་བདེན་པ་བརྡར། །མི་ཆོས་ཟོག་རྫུན་སྨྲ་དང་མཚུངས་མི་འགྱུར། ཅེས་སོ། སེམས་ཅན་རྨོངས་པ་གསལ་བྱེད་བདག་གཞན་ཀུན་ལ་ཕན་ཕྱིར་ཌཱཀྐི་པྲ་ཡི་ལྷ་མོའི་ཤྭ་མོ་ཀུན་གསལ་སྒྲོན་མེ་ཉི་མའི་དཀྱིལ་འཁོར་འདིའང་། རྩ་གླིང་ཟློས་གར་གསུམ་པ་གསང་སྔགས་བསྟན་རྒྱལ་གྱིས་ལྕགས་ཁྱི་ཧོར་ཟླ་བརྒྱད་པའི་མགོ་ཡི་ཉི་མར་བྲིས་པ་དགེ་བར་གྱུར་ཅིག །ཉེས་འགལ་མཆིས་ན་པྲ་གསལ་ལྷ་ལ་བཤགས་སོ། སརྦ་མངྒ་ལཾ།། །།